b'\n_START_ARTICLE_\nOSI modelis\n_START_PARAGRAPH_\nOSI modelis (angl. Open Systems Interconnection Reference Model) \xe2\x80\x93 abstraktus ry\xc5\xa1io protokol\xc5\xb3, naudojam\xc5\xb3 ry\xc5\xa1io ir kompiuteriniuose tinkluose, apra\xc5\xa1ymas.\n_START_SECTION_\nId\xc4\x97ja\n_START_PARAGRAPH_\nOSI modelis apra\xc5\xa1o 7 sluoksnius\xc2\xa0\xe2\x80\x93 funkcij\xc5\xb3, naudojam\xc5\xb3 protokoluose, grupes. Kiekvienas sluoksnis naudojasi \xc5\xbeemesnio sluoksnio paslaugomis ir teikia paslaugas auk\xc5\xa1\xc4\x8diau esan\xc4\x8diam sluoksniui (pagal tradicij\xc4\x85, pirmas sluoksnis yra vaizduojamas apa\xc4\x8dioje). Kadangi bendravimas vyksta tik tarp gretim\xc5\xb3 sluoksni\xc5\xb3, tai gerokai supaprastina sud\xc4\x97ting\xc5\xb3 komunikacijos sistem\xc5\xb3 k\xc5\xabrim\xc4\x85.\n_START_SECTION_\nFizinis\n_START_PARAGRAPH_\nI lygis (angl. Physical layer)\xc2\xa0\xe2\x80\x93 apra\xc5\xa1o fizinius perduodamo signalo ir terp\xc4\x97s, kuria jis perduodamas, parametrus (da\xc5\xbenius, moduliacijas, reikalavimus kabeliams, jungtims, duomen\xc5\xb3 vertim\xc4\x85 \xc4\xaf/i\xc5\xa1 fizinio signalo ir pan.). Pagrindin\xc4\x97 jo funkcija\xc2\xa0\xe2\x80\x93 atskirti 0 ir 1. Pvz.: UTP kabeliai ir kita fizin\xc4\x97 tinklo \xc4\xafranga. Fizinis lygis specifikuoja elektrines, mechanines, proced\xc5\xabrines ir funkcines fizinio ry\xc5\xa1io tarp sistem\xc5\xb3 charakteristikas. Pvz: \xc4\xaftampos lygiai, laikin\xc4\x97s ch-os, did\xc5\xbeiausias duomen\xc5\xb3 perdavimo ilgis, fizin\xc4\x97s jungtys ir pan. Fizinis lygis ry\xc5\xa1io kanalu perduoda dvejetain\xc4\x99 informacijos sek\xc4\x85 tam tikru b\xc5\xabdu._NEWLINE_Ry\xc5\xa1io kanalas\xc2\xa0\xe2\x80\x93 tai fizin\xc4\x97s linijos ir aparatin\xc4\x97s priemon\xc4\x97s u\xc5\xbetikrinan\xc4\x8dios informacijos perdavim\xc4\x85 nuo vieno ry\xc5\xa1io mazgo iki kito. Fizin\xc4\x97 linija\xc2\xa0\xe2\x80\x93 tai erdv\xc4\x97 arba med\xc5\xbeiaga u\xc5\xbetikrinanti signalo sklidim\xc4\x85. Pagrindin\xc4\x97s ry\xc5\xa1io kanalo charakteristikos, tai pralaidumas ir duomen\xc5\xb3 perdavimo patikimumas. Tinklo pralaidumas matuojamas ribiniu informacijos kiekiu (paprastai bitais), perduodamu kanalu per laiko vienet\xc4\x85. Duomen\xc5\xb3 perdavimo patikimumas\xc2\xa0\xe2\x80\x93 bito i\xc5\xa1kraipymo tikimyb\xc4\x97 perdavimo metu. Pagrindin\xc4\x97 i\xc5\xa1kraipymo prie\xc5\xbeastis\xc2\xa0\xe2\x80\x93 \xc4\xafvair\xc5\xabs trikd\xc5\xbeiai \xc4\xaf ry\xc5\xa1io linij\xc4\x85 bei vidiniai duomen\xc5\xb3 perdavimo aparat\xc5\xabros triuk\xc5\xa1mai._NEWLINE_Ry\xc5\xa1io linijos da\xc5\xbenum\xc5\xb3 juosta F=fv-fa, nusako diapazon\xc4\x85 t\xc5\xb3 da\xc5\xbenum\xc5\xb3, kurie pradedant apatiniu fa ir baigiant vir\xc5\xa1utiniu fv, efektyviai perduodami ry\xc5\xa1io linijoje.\n_START_SECTION_\nRy\xc5\xa1io (kanalinis)\n_START_PARAGRAPH_\nII lygis (angl. Data link layer)\xc2\xa0\xe2\x80\x93 apra\xc5\xa1o ry\xc5\xa1\xc4\xaf tarp gretim\xc5\xb3 (tiesiogiai bendraujan\xc4\x8di\xc5\xb3) tinklo komponent\xc5\xb3, pavyzd\xc5\xbeiui, kadr\xc5\xb3 strukt\xc5\xabr\xc4\x85. Pagrindin\xc4\x97 funkcija\xc2\xa0\xe2\x80\x93 atskirti bit\xc5\xb3 sekas, j\xc5\xb3 prad\xc5\xbei\xc4\x85, pabaig\xc4\x85. Pvz.: Ethernet. Ry\xc5\xa1io lygis dar vadinamas duomen\xc5\xb3 ry\xc5\xa1io lygiu (Data Link Layer), u\xc5\xbetikrina duomen\xc5\xb3 transport\xc4\x85 per fizin\xc4\xaf ry\xc5\xa1\xc4\xaf. Ry\xc5\xa1io lygis susietas su fiziniu adresavimu, tinklo topologija, klaid\xc5\xb3 notifikacija (prane\xc5\xa1imus apie klaidas), paket\xc5\xb3 sutvarkymu ir duomen\xc5\xb3 srauto kontrole. \xc4\x8cia duomenys suskirstomi \xc4\xaf freimus (Frame), aptinkamos ir i\xc5\xa1taisomos perdavimo klaidos, nustatomi fiziniai adresai. Skirtingai nei kituose lygiuose duomen\xc5\xb3 freimas turi ne tik antra\xc5\xa1t\xc4\x99, bet ir freimo pabaigoje, kontrolin\xc4\x99 sum\xc4\x85 arba jos por\xc5\xab\xc5\xa1\xc4\xaf\xc2\xa0\xe2\x80\x93 CRC (Cyclic Redundancy Check\xc2\xa0\xe2\x80\x93 CRC), kuri suranda ir i\xc5\xa1taiso informacijos perdavimo klaidas. Kontrolin\xc4\x97 suma gali nustatyti duomen\xc5\xb3 i\xc5\xa1kraipym\xc4\x85 arba praradim\xc4\x85.\n_START_SECTION_\nTinklo\n_START_PARAGRAPH_\nIII lygis (angl. Network layer)\xc2\xa0\xe2\x80\x93 apra\xc5\xa1o, kaip duomen\xc5\xb3 sekos turi b\xc5\xabti perduodamos visame tinkle. Pvz.: IP. Atlieka kelio parinkim\xc4\x85 tarp dviej\xc5\xb3 sistem\xc5\xb3, kurios gali b\xc5\xabti geografi\xc5\xa1kai skirtinguose potinkliuose. \xc5\xa0iuo atveju potinklis (Subnet) fakti\xc5\xa1kai yra vienas tinklo kabelis. Kadangi dvi sistemas gali skirti didelis atstumas ir daug potinkli\xc5\xb3, tai \xc5\xa1is lygis atlieka mar\xc5\xa1rutizavimo u\xc5\xbedavin\xc4\xaf, t. y. parenka optimal\xc5\xb3 keli\xc4\x85 tarp dviej\xc5\xb3 sistem\xc5\xb3 remiantis tam tikrais kriterijais. Suformavus keli\xc4\x85 informacija perduodama per \xc5\xa1\xc4\xaf keli\xc4\x85.\n_START_SECTION_\nTransporto\n_START_PARAGRAPH_\nIV lygis (angl. Transport layer)\xc2\xa0\xe2\x80\x93 tiekia skaidr\xc5\xb3 duomen\xc5\xb3 perdavim\xc4\x85 tarp tinklo vartotoj\xc5\xb3 su norimomis patikimumo garantijomis. Pvz.: TCP, UDP._NEWLINE_Riba tarp sesijos ir transporto lygi\xc5\xb3 gali b\xc5\xabti traktuojama kaip riba tarp taikymo lygio protokol\xc5\xb3 ir \xc5\xbeemutinio lygio protokol\xc5\xb3. Vir\xc5\xa1utiniai trys lygiai yra susij\xc4\x99 su taikomosiomis programomis, tuo tarpu \xc5\xbeemutiniai lygiai susij\xc4\x99 su duomen\xc5\xb3 perdavimu. Transporto lygis u\xc5\xbetikrina patikim\xc4\x85 duomen\xc5\xb3 siuntim\xc4\x85. \xc5\xa0iame lygyje atliekamas auk\xc5\xa1tesni\xc5\xb3 lygi\xc5\xb3 taikom\xc5\xb3j\xc5\xb3 program\xc5\xb3 segmentavimas ir i\xc5\xa1skyrimas \xc4\xaf vien\xc4\x85 bendr\xc4\x85 transporto lygio duomen\xc5\xb3 sraut\xc4\x85. Taip pat sukuriamas loginis ry\xc5\xa1ys tarp dviej\xc5\xb3 siuntimo ta\xc5\xa1k\xc5\xb3.\n_START_SECTION_\nSesijos\n_START_PARAGRAPH_\nV lygis (angl. Session layer)\xc2\xa0\xe2\x80\x93 apra\xc5\xa1o duomen\xc5\xb3 apsikeitimo tarp galini\xc5\xb3 sistem\xc5\xb3 taisykles vienos jungties ribose. Pvz.: FTP protokolo komand\xc5\xb3 srautas arba duomen\xc5\xb3 srautas. Sesijos lygyje u\xc5\xbemezgamos, valdomos ir nutraukiamos sesijos tarp taikom\xc5\xb3j\xc5\xb3 program\xc5\xb3. \xc5\xa0is lygis sinchronizuoja dialog\xc4\x85 tarp atvaizdavimo lygi\xc5\xb3 ir valdo j\xc5\xb3 duomen\xc5\xb3 mainus. Papildomai, be sesij\xc5\xb3 valdymo (u\xc5\xbemezgimo, nutraukimo) turi i\xc5\xa1skirtin\xc4\x99 teis\xc4\x99 prane\xc5\xa1ti apie penkto, \xc5\xa1e\xc5\xa1to ir septinto lygio problemas._NEWLINE_Sesijos lygio protokol\xc5\xb3 pavyzd\xc5\xbeiai:_NEWLINE_NFS, X-Window, RPC._NEWLINE_Prie\xc5\xa1 u\xc5\xbemezgant sesij\xc4\x85, abu komunikuojantys ta\xc5\xa1kai turi suderinti ry\xc5\xa1io parametrus, kaip greitis, klaid\xc5\xb3 kontrol\xc4\x97 ir pan. Bet kuris i\xc5\xa1 galini\xc5\xb3 ta\xc5\xa1k\xc5\xb3 gali pareikalauti pakeisti \xc5\xa1iuos parametrus. Taip pat atlieka vartotoj\xc5\xb3 identifikavim\xc4\x85.\n_START_SECTION_\nAtvaizdavimo\n_START_PARAGRAPH_\nVI lygis (angl. Presentation layer)\xc2\xa0\xe2\x80\x93 nusako duomen\xc5\xb3 kodavimo sesijos metu taisykles. Pvz.: MIME. U\xc5\xbetikrina, kad informacija pasi\xc5\xb3sta vienos sistemos taikymo lygio, b\xc5\xabt\xc5\xb3 priimta kitos sistemos taikymo lygio. Atvaizdavimo lygyje atliekamas informacijos formato keitimas ir vertimas. Informacijos formato keitimas u\xc5\xbetikrina, kad taikomoji programa gaus nauding\xc4\x85 ir prasming\xc4\x85 informacij\xc4\x85, kuri\xc4\x85 gal\xc4\x97s apdoroti. Jei reikia, \xc5\xa1iame lygyje atliekamas vertimas i\xc5\xa1 skirting\xc5\xb3 duomen\xc5\xb3 format\xc5\xb3 (pavyzd\xc5\xbeiui, tekstin\xc4\x97 informacija ver\xc4\x8diama i\xc5\xa1 ASCII formato \xc4\xaf EBCDIC format\xc4\x85). Atvaizdavimo lygyje, gali b\xc5\xabti atliekamas duomen\xc5\xb3 \xc5\xa1ifravimas taip apsaugant informacij\xc4\x85 nuo neautorizuoto gav\xc4\x97jo. Informacija gali b\xc5\xabti spaud\xc5\xbeiama, ver\xc4\x8diama \xc4\xaf grafinius, vaizdo, garso formatus. \xc5\xa0iame lygyje atliekami ne tik vartotojo duomen\xc5\xb3 formato pakeitimai, bet ir duomen\xc5\xb3 strukt\xc5\xabr\xc5\xb3, kurias naudoja taikomosios programos, pakeitimai.'